b'\n_START_ARTICLE_\nArvi Oksala\n_START_PARAGRAPH_\nArvid (Arvi) Adiel Oksala, vuoteen 1906 Tapper (2. tammikuuta 1891 Jyv\xc3\xa4skyl\xc3\xa4 \xe2\x80\x93 23. hein\xc3\xa4kuuta 1949 Helsinki) oli uittoon ja lauttaukseen erikoistunut diplomi-insin\xc3\xb6\xc3\xb6ri sek\xc3\xa4 kokoomuslainen poliitikko ja kansanedustaja, joka toimi Suomen puolustusministerin\xc3\xa4 viisi vuotta 1930-luvulla. _NEWLINE_Oksalan vanhemmat olivat liikemies Sakari Tapper ja Maria Oksanen ja puoliso vuodesta 1917 Xenia Thekla Feldmann. L\xc3\xa4\xc3\xa4k\xc3\xa4ri, professori Arvo Oksala oli heid\xc3\xa4n poikansa. _NEWLINE_Oksala kirjoitti ylioppilaaksi Heinolan lukiosta 1910 ja valmistui diplomi-insin\xc3\xb6\xc3\xb6riksi 1914. Ennen poliittista uraansa h\xc3\xa4n toimi apulais- ja osastoinsin\xc3\xb6\xc3\xb6rin\xc3\xa4 rautatierakennuksilla 1914-1916 ja 1918-1919, Ahvenanmaan linnoitust\xc3\xb6iss\xc3\xa4 1916-1917 sek\xc3\xa4 Mets\xc3\xa4hallituksen palveluksessa 1919-1920. Lauttauskalusto Oy-nimisen yhti\xc3\xb6n toimitusjohtajana 1920-1937 toimiessaan h\xc3\xa4n oli samalla J\xc3\xa4nisj\xc3\xa4rven lauttaus- ja Salmin uittoyhdistyksen uittop\xc3\xa4\xc3\xa4llikk\xc3\xb6 1922-1937. _NEWLINE_Oksala julkaisi k\xc3\xa4sikirjan Uitto ja lauttaus sek\xc3\xa4 uittorakenteet 1926, joka ilmestyi uusittuna nimell\xc3\xa4 Uittoteknologia vuonna 1936. Sahateollisuuskoulun uittoteknologian opettajana Oksala toimi 1924-1932 ja Suomen Uittajainyhdistyksen puheenjohtajana vuodesta 1928. Suomen Puunjalostusteollisuuden keskusliiton yliasiamies h\xc3\xa4nest\xc3\xa4 tuli 1937 ja Keskuskauppakamarin asiamies 1940. Oksala oli my\xc3\xb6s Suomen ja Ven\xc3\xa4j\xc3\xa4n v\xc3\xa4lisen rajauittokomitean j\xc3\xa4sen 1920-1922 ja kuului moniin muihinkin valtiollisiin komiteoihin ja neuvottelukuntiin._NEWLINE_Oksala toimi Sortavalan kaupunginvaltuustossa ja -hallituksessa 1926-1936, eduskuntaan h\xc3\xa4net valittiin 1930 Viipurin vaalipiirist\xc3\xa4. Puolustusministerin\xc3\xa4 Oksala toimi Kivim\xc3\xa4en ja Kallion IV hallituksissa vuosina 1932\xe2\x80\x931937. Oksala kuoli kesken kansanedustajakauttaan kes\xc3\xa4ll\xc3\xa4 1949 ja h\xc3\xa4nen tilalleen eduskuntaan nousi Jussi Saukkonen.'